ข้อกำหนดเกี่ยวกับการจัดสรรที่ดินเพื่อที่อยู่อาศัยและพาณิชยกรรม จังหวัดสระบุรี (ฉบับที่ 2) พ.ศ. 2559
ข้อกำหนด
ข้อกำหนด
เกี่ยวกับการจัดสรรที่ดินเพื่อที่อยู่อาศัยและพาณิชยกรรม
จังหวัดสระบุรี
(ฉบับที่ ๒) 
พ.ศ. ๒๕๕๙
 

อาศัยอำนาจตามความในมาตรา
๑๔ (๑) และมาตรา ๑๖ แห่งพระราชบัญญัติการจัดสรรที่ดิน พ.ศ. ๒๕๔๓
คณะกรรมการจัดสรรที่ดินจังหวัดสระบุรี จึงได้ออกข้อกำหนดเกี่ยวกับการจัดทำแผนผังโครงการและวิธีการในการจัดสรรที่ดินเพื่อที่อยู่อาศัยและพาณิชยกรรม
โดยความเห็นชอบจากคณะกรรมการจัดสรรที่ดินกลาง ดังต่อไปนี้

ข้อ
๑ ข้อกำหนดนี้เรียกว่า ข้อกำหนดเกี่ยวกับการจัดสรรที่ดิน
เพื่อที่อยู่อาศัยและพาณิชยกรรม จังหวัดสระบุรี (ฉบับที่ ๒) พ.ศ. ๒๕๕๙

ข้อ
๒[๑] ข้อกำหนดนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ
๓ ให้ยกเลิกความใน (๑) ของ ๑๓.๖
ของข้อ ๑๓ แห่งข้อกำหนดเกี่ยวกับการจัดสรรที่ดินเพื่อที่อยู่อาศัยและพาณิชยกรรม
จังหวัดสระบุรี พ.ศ. ๒๕๕๑ และให้ใช้ความต่อไปนี้แทน
(๑) ขนาดเส้นผ่าศูนย์กลางภายในของท่อระบายน้ำขนาดเล็กสุดไม่ต่ำกว่า ๖๐
เซนติเมตร ยกเว้นถนนสายรองที่ปลายตันมีความยาวไม่เกิน ๑๐๐ เมตร
ให้ใช้ท่อระบายน้ำขนาดเส้นผ่าศูนย์กลางไม่ต่ำกว่า ๔๐ เซนติเมตรได้
หรือในกรณีระบบการระบายน้ำเสียแยกจากระบบระบายน้ำฝน

ข้อ
๔ ให้ยกเลิกความใน ๑๔.๒ ของข้อ ๑๔
แห่งข้อกำหนดเกี่ยวกับการจัดสรรที่ดินเพื่อที่อยู่อาศัยและพาณิชยกรรม
จังหวัดสระบุรี พ.ศ. ๒๕๕๑ และให้ใช้ความต่อไปนี้แทน
๑๔.๒ ระบบบำบัดน้ำเสีย
จะเป็นประเภทระบบบำบัดน้ำเสียอิสระเฉพาะที่ดินแต่ละแปลงย่อยหรือประเภทระบบบำบัดกลางที่รวมน้ำเสียมาบำบัดเป็นจุดเดียวหรือหลายจุดก็ได้ในที่ดินแต่ละแปลงและแต่ละระบบเหล่านั้น
จะใช้วิธีหรือขบวนการบำบัดแบบใด วิธีใด
ให้แสดงให้ปรากฏในแผนผังและรายการคำนวณทางวิชาการ
ที่ตรวจสอบรับรองจากวิศวกรที่ได้รับใบอนุญาตการประกอบวิชาชีพหากเป็นประเภทระบบบำบัดน้ำเสียอิสระ
กำหนดให้มีการติดตั้งถังบำบัดน้ำเสียในครัวเรือน ที่มีขนาดความจุตั้งแต่ ๑,๖๐๐ ลิตร ในที่ดินแต่ละแปลง

ข้อ
๕ ให้ยกเลิกความใน ๒๑.๒ ของข้อ ๒๑
แห่งข้อกำหนดเกี่ยวกับการจัดสรรที่ดินเพื่อที่อยู่อาศัยและพาณิชยกรรม
จังหวัดสระบุรี พ.ศ. ๒๕๕๑ และให้ใช้ความต่อไปนี้แทน
๒๑.๒ ให้จัดทำทางเดินและทางเท้ายกระดับ
ขอบทางเดินและทางเท้าต้องเป็นคันหินสูงระหว่าง ๐.๑๒ ถึง ๐.๑๕ เมตร
เพื่อประโยชน์ในการสัญจรหรือความปลอดภัย
จุดที่เป็นทางเข้าออกสู่ที่ดินแปลงย่อยให้ลดคันหินลง
โดยทำเป็นทางลาดให้รถยนต์เข้าออกได้ ทางเดินและทางเท้าส่วนที่เป็นทางเข้าออกนี้
ให้ทำเป็นคอนกรีตเสริมเหล็ก แอสฟัลต์ติกคอนกรีต คอนกรีตเสริมเหล็กลาดด้วยแอสฟัลต์
หรือปูทับด้วยวัสดุอื่น
หรือลาดยางแอสฟัลต์รองด้วยชั้นวัสดุพื้นทางที่มีความหนาและบดอัดจนมีความแน่น
ตามมาตรฐานที่หน่วยงานที่รับผิดชอบกำหนด ยกเว้นถนนด้านที่ใช้เป็นทางเข้าออกสู่ที่ดินแปลงย่อยประเภทบ้านแฝด
หรือบ้านแถว จะไม่ทำเป็นทางเท้ายกระดับก็ได้


ให้ไว้ ณ วันที่ ๑๕
มกราคม พ.ศ. ๒๕๕๙
วิเชียร พุฒิวิญญู
ผู้ว่าราชการจังหวัดสระบุรี
ประธานกรรมการจัดสรรที่ดินจังหวัดสระบุรี





ปริยานุช/จัดทำ
๒๘ มีนาคม ๒๕๕๙

วิศนี/ตรวจ
๓๑ มีนาคม ๒๕๕๙




























[๑] ราชกิจจานุเบกษา
เล่ม ๑๓๓/ตอนพิเศษ ๖๔ ง/หน้า ๕๐/๑๖ มีนาคม ๒๕๕๙